
PARLAMENTUL  ROMÂNIEI

CAMERA DEPUTAŢILOR
	              COMISIA JURIDICĂ,  DE 

           DISCIPLINĂ  ŞI IMUNITĂŢI
	Bucureşti,  4 mai 2010

Pl-x  117/2010


RAPORT
asupra  propunerii legislative privind modificarea art. 41 al Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate


    În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind modificarea art. 41 al Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate,  trimisă cu adresa nr. Pl-x  117 din 26 aprilie 2010 şi înregistrată sub nr. 31/349 din 27 aprilie 2010.
Potrivit dispoziţiilor art. 75 din Constituţia României, republicată, şi ale art. 92 alin.(8) pct.2 din Regulamentul Camerei Deputaţilor, republicat, Camera Deputaţilor  este  primă Cameră sesizată. 

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 463 din 20 aprilie 2010.


     Proiectul de lege are ca obiect de reglementare abrogarea pct. 35 al art. 41 din Legea nr. 144/2007 privind înfiinţarea, organizarea şi funcţionarea Agenţiei Naţionale de Integritate, republicată, în scopul excluderii preşedinţilor, vicepreşedinţilor, secretarilor şi trezorierilor federaţiilor şi confederaţiilor sindicale din categoria persoanelor cărora le revine obligaţia privind declararea averii şi a intereselor.
               În conformitate cu  prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică a dezbătut iniţiativă legislativă în şedinţa din 4 mai  2010.


     Cu prilejul dezbaterilor, membrii Comisiei au constatat faptul că prin proiectul de Lege  privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative (PLx 207/2010), care a fost adoptat de Camera Deputaţilor, ca primă Cameră sesizată la 28 aprilie 2010, pct. 35 al art. 41 din Legea nr. 144/2007 a devenit pct. 36 al alineatului (1) al articolului 1 al legii, care precizează că preşedinţii, vicepreşedinţii, secretarii şi trezorierii federaţiilor şi confederaţiilor sindicale sunt categorii de persoane care au obligaţia declarării averii şi a intereselor. În acest context s-a apreciat că nu este recomandat ca prin propunerea legislativă (Plx 117/2010) să se adopte o soluţie contrară aceleia adoptată deja de Camera Deputaţilor, întrucât aceasta ar însemna o dublă reglementare cu soluţii diferite în două acte normative diferite.
La lucrările Comisiei au participat, în calitate de invitat, doamna deputat PSD Maria Eugenia Barna şi doamna Rodica Constantinovici, secretar de stat în Ministerul Justiţiei.
În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative.

Din numărul total de 27 membri ai Comisiei juridice, de disciplină şi imunităţi au participat la dezbateri  17 deputaţi. 

În raport cu obiectul şi conţinutul său, proiectul de lege face parte din categoria legilor organice. 

PREŞEDINTE,                                       SECRETAR,

                           Daniel BUDA                               Gabriel ANDRONACHE
Consilier, Paul Şerban

